  Виталий Пронин Татарстанысь Менделеевск ёросысь Вандэмо гуртысь культура юртэн кивалтэ шаплы но йӧно удмурт нылкышно Анна Спасских. Куке-соку культура удысын тыршо шуыса малпанэ ик, пе, ӧй вал. Табере со та ӧрын 20 арлэсь кема берга ини. Шутэтскыны потыса но, Анна Николаевна клубен 7 ар кивалтэ ини. Асьсэ гуртысь ик шор ёзо школаез йылпумъяса, пудоез яратэменыз сэрен Анна Алнаш ёросысь Асан совхоз-техникуме тодон-валан басьтыны мынэ. Кырӟаны-вераны яратэмысьтыз пӧртэм кружокъёсы пыриськылэ, эшъёсыныз ӵош сьӧрлось гуртъёстӥ, концертъёс пуктыса, ветлылэ. Татысь ик яратонзэ пумита, Удмурт Гондыр гуртысь Генаен тодматске. Кузпалыз бадӟым семьяысь вылэм: сизьым пи но одӥг ныл. Соин ик егит кузпалъёс сюан шудэмзы бере Анналэн анаез доры, Вандэмое, улыны интыяськизы. Егит зоотехникъёсты шумпотыса «Коммунар» колхозэ кутӥзы. Спасских кузпалъёсты гурт калык капчи мылкыдын пумитаз. Гена эмеспизэс мурт ӧз каре, лякыт сямызлы луыса, лэся, асьсэ адямиен лыдъязы.Анна Николаевна «Коммунар» колхозын зоотехник луыса 23 ар тыршиз. Та удысын, пе, пудоез яратыса гинэ ужаны быгатод. Семьяед шоры учкытэк, ӵукна вазь фермае дыртӥськод, бер ӝыт гинэ доре вуиськод.- Фермаын ужакум, концертъёс пуктыса ветлыны ноку вал, тодаз вае нылкышно. - Весь уж дурын. Шулдыръяськем потыса ик, егит дырмы ортчиз. Кырӟаны-вераны яратӥсько вал бере, мылкыд ялан уртчыса улӥз. Табере казыр котыръясько ке котыръясько ини дуннеез. Концертъёсынымы кытчы гинэ ӧм вуылэ ни: Алнаш, Грак, Можга палъёсы. Удмурт калык милемлы матын но туж мусо потэ. Удмурт музъем вылысь кыӵе ӝутскем мылкыдын бертӥськомы! Троссэ соослэсь адӟем карыны тыршиськомы. Собере выльысь но выльысь ужаммы потыны кутске. Удмуртиысь музон ёросъёсын но тупаса улӥськомы, ог-огмы доры ваче ветлӥськомы. Озьы арысь аре кылдо выль тодмоосмы. Казыр Грак ёросысь Пуклё гуртэ потыны дасяськиськом. Мынэммы потыса, кынармы быриз ини.Вандэмоос шумпотыса пумитало Удмурт театрысь артистъёсты но. Доразы ӵем гинэ вуылэ «Айкай». Концертэ быдэс гуртэн пото. Ярато но гажало артистъёсты. Собере асьсэос но сцена вылын шаплы луыны дышетско. Тани алигес «Возжайка» ансамбльзылы  калык ним сётӥзы. Соин быгатыса кивалтэ Анна Николаевна.- Тыршеммы юнме ӧз луы, - шумпотэмзэ уг ваты со. - Кивалтӥсьёс ужаммес синйылтӥзы. Бадӟым тау гурт калыкелы. Соос ке ӧй луысалзы, милемлы секыт йӧтысал. Та вормонмы гуртоослэн кужыменызы сэрен луэ ини.  Клубын ужасьёслы трос юртто библиотекарьёс. Тани Лена кенэным ми котькыӵе ужез ӵошеннамы тыро-пыдо лэсьтӥськом. Озьы ик милемлы юртто дышетӥсьёс но нылпиос. Гуртамы будэм писательлэсь Михаил Петровлэсь вордскем нуналзэ арлы быдэ пусйылӥськомы. Алигес ортчем ужрадамы солэсь Ижын улӥсь нылзэ Тамара Белоусэз ӧтчамы. Атаезлэн вордскем музъем вылтӥз со, синкылиоссэ ӵушылыса, пичи ныл сямен шумпотыса но викышъяса, вамышъяз. Солэн вордӥськем юртэз вӧзын сылӥз. Ми, вандэмоос, атайзэ ум вунэтӥське шуыса, тау кылъёссэ вераз.Озьы ик ум вунэтӥське гуртамы вордскем кылбурчимес Александр Белоноговез но солэсь вынзэ - журналистэз Николай Белоноговез. Жаляса верано, дано иворчи улонысь вазенгес кошкиз ни. Ми соосты шумотыса пумиталлямы Вандэмоын. Берло аръёссэ Александр Егорович, тазалыкез лябӟемен, бертылыны ӧз ни быгаты. Ми солэсь кырӟанъёссэ котькуд концертамы пыртӥськом.Вандэмоос ӟеч кылъёс гинэ верало Менделеевск ёрослэн азьвыл йырыз Рустам Гафаров сярысь. Соос понна кӧня со лэсьтэм!  «Возжайка» ансамблез быдэсак дӥсям. Турлы удмурт дэремъёс огшорыесь ӧвӧл, куэм басмалы укшало. Кырӟаны-вераны жон-жонэсь нылкышноос мунёос кадь адско, ява. Дэремъёссэс Алнаш черкогуртын вурытӥллям.- Милям гуртмы уно адямиосын данъяське, - вераськонамы итӥське Анна Николаевналэн кенэз, гуртысь библиотекарь Елена Спасских. - Гурт удысын ужасьёсмес но, войнае ветлэмъёсмес но, фронт мышкын тыршемъёсмес но ум вунэтӥське, соос понна нимысьтыз пукон ӝытъёс ортчытъяськом. Озьы ик библиотекаын выль книгаосты эскериськом. Жаляса верано, удмуртъёсыз малы ке туж ӧжыт вуо.Клубамы ужало эктонъя но киужъёсъя кружокъёсмы, - маде Анна Николаевна. - Калык отчы шумпотыса ветлэ. Нылпиосты эктыны но кырӟаны дышетэ «Зангари» коллективмы. Вазен кружокъёсмы трос вал, али ичиёмизы. Но ми со ужез азинтыны малпаськомы, ваньзэ выльдыны тыршомы.Вандэмо гуртын 95 корка. Шор ёзо школаын 89 нылпи дышетске. Нылпи садэ 45 тэшкыли ветлэ. Соос ваньзы одӥг малпанэн но сюлмаськонэн уло: вордӥськем гуртсы медаз быры. Соин ик выль коркаос ӝутӥсько, егит семьяос кылдо, покчиос вордӥсько. Огвакытэ егитъёс городэ кошкыны кутскизы вал, нош али выльысь гуртэ берытскыны шӧтазы, шулдыръяськыны клубе потало. Анна Николаевнаез но та удысад ужа на гинэ,  шуо, тон, пе, кошкид ке, улонмы мӧзмыт луоз.Вандэмоослэсь улэм-вылэмзэс адӟыса, синмаськод. Быдэс гуртэн сузэр-апайёс, агай-вынъёс кадь тупаса уло. Соос пушкы сюрыса, одӥг семьяе шедиськод, кожано. Турнаськон-а, бакча сиёнэз октон-калтон-а, сюан-ярашон-а, армие келян-пумитан-а - ваньзы ӵошен юмшало, вемеен ужало.Любовь Тихонова. Туспуктӥз автор.  